ธนาคารไทยพาณิชย์รับใบอนุญาตจัดตั้งสาขานครโฮจิมินห์จากธ.กลางเวียดนาม

นายกมัลกานต์ อากาวัล รองผู้จัดการใหญ่ ผู้บริหารสูงสุดธุรกิจต่างประเทศ ธนาคารไทยพาณิชย์ จำกัด (มหาชน) หรือ SCB เปิดเผยว่า ธนาคารไทยพาณิชย์มีความยินดีเป็นอย่างยิ่งที่ได้รับใบอนุญาตจัดตั้งสาขานครโฮจิมินห์ ซึ่งเป็นช่วงเวลาเดียวกับการเริ่มต้นของประชาคมเศรษฐกิจอาเซียน หรือ AEC และเพื่อเป็นการรองรับการเกิดขึ้นของ AEC นั้น ธนาคารมีความมุ่งมั่นที่จะสร้างความแข็งแกร่งของธุรกิจในกลุ่มประเทศ CLMV เพื่อส่งเสริมการค้าและการลงทุนให้เกิดขึ้นในกลุ่มประเทศเหล่านี้ ซึ่งถือเป็นพื้นที่ที่มีศักยภาพทางเศรษฐกิจสูงมากในอาเซียน และยังเป็นยุทธศาสตร์สำคัญของธุรกิจต่างประเทศของธนาคารอีกด้วย
5 ม.ค. 2559

นายกมัลกานต์ อากาวัล รองผู้จัดการใหญ่ ผู้บริหารสูงสุดธุรกิจต่างประเทศ ธนาคารไทยพาณิชย์ จำกัด (มหาชน) หรือ SCB เปิดเผยว่า ธนาคารไทยพาณิชย์มีความยินดีเป็นอย่างยิ่งที่ได้รับใบอนุญาตจัดตั้งสาขานครโฮจิมินห์ ซึ่งเป็นช่วงเวลาเดียวกับการเริ่มต้นของประชาคมเศรษฐกิจอาเซียน หรือ AEC และเพื่อเป็นการรองรับการเกิดขึ้นของ AEC นั้น ธนาคารมีความมุ่งมั่นที่จะสร้างความแข็งแกร่งของธุรกิจในกลุ่มประเทศ CLMV เพื่อส่งเสริมการค้าและการลงทุนให้เกิดขึ้นในกลุ่มประเทศเหล่านี้ ซึ่งถือเป็นพื้นที่ที่มีศักยภาพทางเศรษฐกิจสูงมากในอาเซียน และยังเป็นยุทธศาสตร์สำคัญของธุรกิจต่างประเทศของธนาคารอีกด้วย
โดยเฉพาะอย่างยิ่งประเทศเวียดนาม ที่มีแนวโน้มการเติบโตเป็นหนึ่งในประเทศเศรษฐกิจสำคัญของอาเซียนในอนาคตอันใกล้และยังเป็นประเทศที่ไทยต้องการที่จะเสริมสร้างความสัมพันธ์ในเชิงยุทธศาสตร์ด้วย สำหรับการจัดตั้งธนาคารไทยพาณิชย์สาขานครโฮจิมินห์นั้นเป็นไปตามแผนการดำเนินธุรกิจของธนาคารโดยคาดว่าจะเปิดการดำเนินงานอย่างเป็นทางการภายในเดือนมีนาคม 2559″
ใบอนุญาตนี้มีกำหนดระยะเวลา 99 ปี และอนุญาตให้ธนาคารไทยพาณิชย์จัดตั้งสาขาของธนาคารขึ้น ณ นครโฮจิมินห์ สาธารณรัฐสังคมนิยมเวียดนาม โดยธนาคารได้แต่งตั้งให้ นางสาวศรัณยา สกลธนารักษ์ ดำรงตำแหน่ง General Director ซึ่งนางสาวศรัณยาเป็นผู้มีความรู้ความเชี่ยวชาญและประสบการณ์ด้านการเงินการธนาคารมากกว่า 20 ปี
ธนาคารไทยพาณิชย์ สาขานครโฮจิมินห์ ตั้งอยู่ที่อาคาร Kumho Asiana Plaza ซึ่งเป็นย่านธุรกิจที่สำคัญของนครโฮจิมินห์ และมีกำหนดที่จะเปิดดำเนินการอย่างเป็นทางการภายในเดือนมีนาคม 2559 ให้บริการทางการเงินแก่ลูกค้าธุรกิจขนาดใหญ่ อาทิ บริการธุรกรรมทางการเงิน สินเชื่อ และแลกเปลี่ยนเงินตราต่างประเทศ เป็นต้น
ทั้งนี้ สาขานครโฮจิมินห์จะมีเงินลงทุนเริ่มต้นจำนวน 25 ล้านเหรียญสหรัฐ และในอนาคตอันใกล้ จะเพิ่มขึ้นเป็นประมาณ 70 ล้านเหรียญสหรัฐ เมื่อการโอนสินทรัพย์และหนี้สินทั้งหมดของธนาคารวีนาสยามไปยังสาขาดังกล่าวดำเนินการเป็นผลสำเร็จ และหลังจากนั้น เมื่อใบอนุญาตประกอบธุรกิจของธนาคารวีนาสยามสิ้นสุดอายุลง ธนาคารวีนาสยามจะเข้าสู่กระบวนการชำระบัญชีต่อไป
ปัจจุบันธนาคารไทยพาณิชย์ได้มีเครือข่ายในกลุ่มประเทศ CLMV ซึ่งที่สำคัญประกอบด้วย ธนาคารกัมพูชาพาณิชย์ ซึ่งธนาคารไทยพาณิชย์ถือหุ้นร้อยละ 100 อยู่ในราชอาณาจักรกัมพูชา สาขานครเวียงจันทน์ ในสาธารณรัฐประชาธิปไตยประชาชนลาว และ สำนักงานผู้แทนธนาคาร ณ กรุงย่างกุ้ง สาธารณรัฐแห่งสหภาพเมียนมา โดยหากในอนาคตกฎหมายของเมียนมาเปิดโอกาส ธนาคารตั้งใจที่จะยกระดับขึ้นเป็นสาขาต่อไป การจัดตั้งสาขานครโฮจิมินห์ สาธารณรัฐสังคมนิยมเวียดนาม ที่กำลังจะเกิดขึ้นนี้ จะเป็นส่วนสำคัญในการเสริมความแข็งแกร่งทางด้านเครือข่ายสาขาของธนาคารในกลุ่ม CLMV ได้อย่างสมบูรณ์เพื่อสามารถรองรับการให้บริการของลูกค้าที่ต้องการขยายการลงทุนไปยังประเทศเพื่อนบ้านได้อย่างมีประสิทธิภาพสูงสุด